Document ID: 32002R0475

Kommissionens forordning (EF) nr. 475/2002
af 15. marts 2002
om ophævelse af anvendelsen af dobbeltkontrolordningen for visse tekstilvarer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets afgørelse 2001/33/EF af 19. december 2000 om undertegnelse af aftalen i form af brevveksling mellem Det Europæiske Fællesskab og Ukraine om forlængelse og ændring af aftalen mellem Det Europæiske Økonomiske Fællesskab og Ukraine om handel med tekstilvarer, paraferet den 5. maj 1993, senest ændret ved aftale i form af brevveksling, paraferet den 15. oktober 1999, samt om bemyndigelse til midlertidig anvendelse(1), særlig artikel 4, og
ud fra følgende betragtninger:
(1) Artikel 2, stk. 1, i aftalen mellem Det Europæiske Økonomiske Fællesskab og Ukraine om handel med tekstilvarer(2), som ændret, fastsætter at Kommissionen og Ukraine senest seks uger inden udgangen af hvert aftaleår afholder konsultationer for at undersøge, om det er nødvendigt at opretholde dobbeltkontrollen for kategorierne i bilag III til aftalen eller eventuelt at suspendere dobbeltkontrollen for visse kategorier.
(2) Der blev afholdt konsultationer i november 2001 for at undersøge, om det var nødvendigt fortsat at anvende dobbeltkontrolordningen for visse tekstilvarer. Efter disse konsultationer blev parterne enige om at suspendere dobbeltkontrolordningen for visse tekstilvarer.
(3) Det er ønskeligt, at denne forordning træder i kraft øjeblikkeligt, så de erhvervsdrivende snarest underrettes om dens fordele.
(4) De i denne forordning fastsatte foranstaltninger er i overensstemmelse med Tekstiludvalgets udtalelse -
UDSTEDT FØLGENDE FORORDNING:
Artikel 1
Bilaget til denne forordning indsættes i stedet for bilag III til aftalen mellem Det Økonomiske Fællesskab og Ukraine om handel med tekstilvarer, der opregner de varer, der ikke er undergivet kvantitative lofter, og som er omfattet af dobbeltkontrolordningen, der er omhandlet i aftalens artikel 2, stk. 1, andet afsnit.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra 1. april 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. marts 2002.

Labels: 1
15
18